मलंगवा । भारतसंग सिमा जोडिएको सर्लाहीको नाका भएर दैनिक बस्तुहरुको अबैध आयात हुँदै आएको छ । जिल्लाका प्रशासन र प्रहरीहरुले तस्करीको रुट ईजाजत दिएपछि तस्करीले तिब्रता पाएको हो । मुलुकमा राजनैतिक तरलताको फाईदा उठाउँदै प्रहरी प्रशासनको मिलोमतोमा सर्लाहीका कारोबारीले बस्तुको अबैध तबरले खुलेयाम आयात र निर्यात गर्दै आएका छन । भारतसंग सीमा जोडिएको सर्लाहीको २० किलो मिटरको सीमा क्षेत्रको मुख्य नाका मलंगवा जिल्लाको त्रिभुवननगर, पर्सा संग्रामपुर, भाडसर, सिमरा फेन्हारा, मेजरगंजका नेपाली सिमा नाका भएर ठूलो परिमाणमा सामानहरुको तस्करी बढेको छ ।प्रहरी प्रशासनहरुले तस्करीको कारोबारीहरुसंग आर्थिक लाभ लिएर पिकअप भ्यान, मिनी ट्रक, मोटरसाइकल, साइकल एवं पैदल भरियाको माध्यमबाट राजस्व छलेर लाखौ मुल्यका बस्तुहरु दैनिक नेपाल भित्रयाईरहेका छन ।नेपालबाट सुपाडी, मरिच, सुकमेल, लोवाँग, फेयर एण्ड लभली, शिखर चुरोट, पान मसला गुटखा, मदिरा, डिजेल पेट्रोल लगायतका सामानहरु उक्त नाकाहुदै भारत तर्फ निर्यात हुदै आएको छ भने सिमापारी भारतबाट सिमेन्ट, साडी, सर्टपाइन्टको कपडा, रेडिमेट लेडिज सुट, पारचुनका सामान, मोटरपार्टस, चिनी, चामल, दाल लगायत दैनिक उपभोग्यका सामग्री सहित हार्डवेयरका सामान, स्पेयर पार्टस, स्टिल र प्रतिबन्धित कुखुराको चल्ला, लागु औषध सहितका सामानहरु आयात हुने गरेको जानकारहरु बताउछन् ।मलंगवा भन्सार कार्यालयले आर्थिक बर्ष २०७४–०७५ चालु आर्थिक वर्षको ६ महिनाको अवधीमा जिल्ला भन्सार कार्यालय सर्लाहीले करिब ६ करोड रुपैया राजस्व संकलन गरेको छ । गत साउन देखि पुस मसान्त सम्म ५ करोड ९३ लाख ५७ हजार रुपैया राजस्व संकलन गरेको जिल्ला भन्सार कार्यालयका प्रमुख जगदीश कुमार पुर्वेले जानकारी दिनुभयो ।उहाँका अनुसार ६ महिनामा ८ करोड ११ लाख ३८ हजार रुपैयाँ राजस्व संकलन गर्ने लक्ष्य लिएकोमा ७३.१५ प्रतिशत मात्र राजस्व संकलन भएको छ । यस बाट समेत सर्लाहीमा भित्रिने बस्तुको भन्सार राजश्व छलि हुने गरेको प्रस्ट हुन्छ । गत आर्थिक बर्षमा नाकाबन्दी र आन्दोलको प्रभाब हुँदा समेत लक्ष्य अनुसार राजस्व संकलन गरेको मलंगवा भन्सार कार्यालय सर्लाहीले यस बर्ष भने तस्करी बढेकै कारण राजश्व संकलन प्रभाबित भएका छन् ।